Ужо не першы год мне даводзіцца ўзначальваць літаратурнае аб’яднанне “Суквецце” пры рэдакцыі “Лідскай газеты”, працаваць навуковым супрацоўнікам у Лідскім гістарычна-мастацкім музеі – яго літаратурным аддзеле (доме паэта Валянціна Таўлая). Лідчына – гэта літаратурны край. Так-так, спрачацца няма сэнсу! Вядома звыш 500 паэтаў і пісьменнікаў, чые жыццёвыя шляхі так ці інакш звязаны з Лідчынай. Гэта тыя, якія хоць і адышлі ад нас, але пакінулі адметны след; гэта тыя творцы, якія вымушаны былі пакінуць нашы мясціны, але нарадзіліся тут; гэта тыя, хто да гэтай пары радуе чытачоў, слухачоў сваімі творамі.